GOLD ยังน่าเล่นไหม?
เหตุการณ์ที่เกิดขึ้นกับหุ้น GOLD ค่อนข้างเป็นเรื่องที่น่าแปลกประหลาด เพราะในปีที่บริษัทขาดทุนเป็นจำนวนมาก ราคาหุ้นกลับทะยานขึ้นอย่างร้อนแรง แต่ในปีที่แล้ว บริษัทเริ่มกลับมาทำกำไรอย่างแข็งแกร่ง ราคาหุ้นกลับอ่อนตัวลงอย่างต่อเนื่อง จนวันนี้ก็ยังมีแนวโน้มอ่อนตัวลงไปอีก มันเป็นสถานการณ์ที่ไม่ค่อยดีสักเท่าไหร่
3 ต.ค. 2558

สภาแมงเม่า: ดร.สมชาย
 
คุณจักรกริช จากบางกอกน้อย กรุงเทพฯ พูดถึงสถานการณ์ของหุ้น GOLD หรือบริษัท แผ่นดินทอง พร็อพเพอร์ตี้ ดีเวลลอปเม้นท์ จำกัด (มหาชน)หลุดฟอร์มหุ้นที่น่าลงทุนไปค่อนข้างเยอะ ไม่ว่าจะเป็นผลกำไรที่ทำได้อย่างน่าผิดหวัง ซึ่งเป็นผลสืบเนื่องมาจากก่อนหน้านี้มีการประเมินกันไว้ว่า ทุกอย่างจะพลิกดีขึ้นแบบ 360 องศา พอเอาเข้าจริงกลับดีแบบครึ่งๆ กลางๆ จนผมรู้สึกผิดหวังกับเรื่องที่เกิดขึ้น และถ้าจำไม่ผิดผมคิดว่า หุ้นตัวนี้รูดลงมาอย่างต่อเนื่องเป็นเวลาปีครึ่ง ขณะที่ข่าวคราวซึ่งเป็นสาระสำคัญก็หายไปจากวงการ จึงอยากให้อาจารย์ช่วยประเมินสถานการณ์ที่เกิดขึ้นในเที่ยวนี้ด้วยว่า ควรหันมามองหุ้นตัวนี้อีกไหมครับ
 
สิ่งที่นักลงทุนส่วนใหญ่รู้สึกเหมือนกันทุกครั้งที่เห็นหุ้นเป้าหมายอ่อนตัวลงอย่างต่อเนื่องก็คือ ถึงเวลาเข้าลงทุนอย่างจริงๆ จังๆ หรือยัง? หรือนักลงทุนบางรายที่ติดหุ้นราคาสูง มักจะมีอาการสติแตกอย่างเฉียบพลัน จนนำไปสู่การเทขายหุ้นขาดทุนเป็นจำนวนมาก มันเป็นเรื่องราวที่อาจารย์พบเห็นได้เป็นประจำนะครับ
จากเหตุการณ์ข้างต้นทำให้อาจารย์ต้องย้ำกับนักลงทุนรายย่อยตลอดเวลาว่า ระเบียบวินัยในการลงทุนสำคัญสุด หากตั้งขายหุ้นขาดทุนไว้ไม่เกิน 3-5% เมื่อหุ้นลงมาเกินระดับดังกล่าว ก็ควรขายหุ้นออกไปในทันที และอย่าได้ฝ่าฝืนกฎระเบียบที่ตนเองวางไว้ ไม่เช่นนั้นจะทำให้กรอบของการลงทุนผิดเพี้ยนไปจากเดิมที่วางไว้
เหมือนกับเหตุการณ์ที่เกิดขึ้นกับหุ้น GOLD หรือ บริษัท แผ่นดินทอง พร็อพเพอร์ตี้ ดีเวลลอปเม้นท์ จำกัด (มหาชน) ก็ค่อนข้างเป็นเรื่องที่น่าแปลกประหลาด เพราะในปีที่บริษัทขาดทุนเป็นจำนวนมาก ราคาหุ้นกลับทะยานขึ้นอย่างร้อนแรง แต่ในปีที่แล้ว บริษัทเริ่มกลับมาทำกำไรอย่างแข็งแกร่ง ราคาหุ้นกลับอ่อนตัวลงอย่างต่อเนื่อง จนวันนี้ก็ยังมีแนวโน้มอ่อนตัวลงไปอีก มันเป็นสถานการณ์ที่ไม่ค่อยดีสักเท่าไหร่
ตรงนี้เป็นการย้ำกับนักลงทุนว่า การลงทุนในหุ้นตัวนี้มีความเสี่ยงค่อนข้างสูงจริงๆ
ถึงกระนั้นถ้ามองจากมุมของมูลค่าทางบัญชีที่ระดับ 4.74 บาท เทียบกับราคาหุ้นในกระดานแถวๆ 5.80 บาท ซึ่งคิดเป็นค่า P/BV ที่ระดับ 1.22 เท่า ย่อมเป็นระดับที่ลงทุนได้สบายๆ ภายใต้เงื่อนไขตัวเลขกำไรที่ทำได้ต่อจากนี้จะใกล้เคียงกับปีที่ผ่านมา
พร้อมกันนั้นต้องยอมรับความจริงที่ว่า การทะยานขึ้นของ GOLD จะไม่ร้อนแรงเหมือนอดีตอีกแล้ว ซึ่งเป็นผลมาจากนักลงทุนสถาบันลดพอร์ตการลงทุนอย่างต่อเนื่อง และไซเคิลของหุ้นที่ดูจากกราฟราคาล่าสุดก็ชี้ชัดว่า หุ้นกำลังอยู่ในคลื่นใหญ่ลูกที่สามของขาลง จึงเหมาะต่อการทยอยซื้อสะสมเมื่อหุ้นอ่อนตัวลงมาเท่านั้นครับ
สรุปคือซื้อได้ถ้ามีสายป่านในการลงทุนที่ค่อนข้างยาว กับอีกหนึ่งทางเลือกคือไปลงทุนในหุ้นตัวอื่นที่มีทิศทางขาขึ้นที่ชัดเจนกว่า
…
 
 
กราฟประกอบข่าว: Aspen ราคาปิด ณ วันศุกร์ที่ 2 ต.ค.58